b'\n_START_ARTICLE_\nZyklon B\n_START_PARAGRAPH_\nZyklon B [ciklon B] je bilo trgovsko ime pesticida, ki so ga uporabljali za pobijanje zapornikov v nekaterih uni\xc4\x8devalnih tabori\xc5\xa1\xc4\x8dih Tretjega rajha med holokavstom. Sestavljala ga je podlaga iz majhnih kroglic, vlaknastih plo\xc5\xa1\xc4\x8dic ali diatomejske prsti (iz alg s kremenasto lupinico). Podlaga je bila prepojena s cianovodikovo (prusko) kislino, stabilizatorjem in opozorilnimi vonjavami. Iz sestavin, vzetih iz zatesnjenih vsebnikov, je izhajal plinast vodikov cianid.\n_START_SECTION_\nUporaba na ljudeh\n_START_PARAGRAPH_\nKot smrtno kemi\xc4\x8dno oro\xc5\xbeje so Zyklon B uporabljali v plinskih celicah uni\xc4\x8devalnih tabori\xc5\xa1\xc4\x8d Auschwitz-Birkenau in Majdanek. Sprva so ga v tabori\xc5\xa1\xc4\x8dih uporabljali samo za uni\xc4\x8devanje u\xc5\xa1i, da bi omejili \xc5\xa1irjenje tifusa._NEWLINE_Januarja ali februarja 1940 so 250 romskih otrok iz Brna v koncentracijskem tabori\xc5\xa1\xc4\x8du Buchenwald uporabili kot poskusne zaj\xc4\x8dke pri uporabi Zyklona B. Septembra 1941 so poskuse izvajali v tabori\xc5\xa1\xc4\x8du Auschwitz I. Proizvajalca pesticida sta bili nem\xc5\xa1ki podjetji Degesch (Deutsche Gesellschaft f\xc3\xbcr Sch\xc3\xa4dlingsbek\xc3\xa4mpfung mbH) in Testa (Tesch und Stabenow, Internationale Gesellschaft f\xc3\xbcr Sch\xc3\xa4dlingsbek\xc3\xa4mpfung m.b.H.) pod licenco imetnika patenta IG Farben. Nacisti so podjetju Degesch ukazali proizvodnjo brez opozorilnega vonja, s \xc4\x8dimer so prelomili nem\xc5\xa1ki zakon. Po drugi svetovni vojni so zaradi dobavljanja strupa dva direktorja Tescha usmrtili po sklepu britanskega voja\xc5\xa1kega sodi\xc5\xa1\xc4\x8da._NEWLINE_Pobijanje internirancev s plinom je lahko potekalo tako, da so jih pod pretvezo, da jih \xc4\x8daka prhanje, odpeljali v sobo, ki je res izgledala kakor umivalnica, vendar je iz prh namesto vode prihajal plin. Po preteku dolo\xc4\x8denega \xc4\x8dasa so sobo odprli in pobrali trupla._NEWLINE_Nasprotniki teorij holokavsta so po vojni trdili, da se je cianovodik iz podlage izlo\xc4\x8dal zelo po\xc4\x8dasi, kar naj ne bi zado\xc5\xa1\xc4\x8dalo za hitro in u\xc4\x8dinkovito smrt ve\xc4\x8djega \xc5\xa1tevila ljudi._NEWLINE_Ironi\xc4\x8dno je, da je Zyklon B leta 1920 razvil Fritz Haber, nem\xc5\xa1ki kemik, ki je bil po poreklu Jud in se je zato moral leta 1934 izseliti iz Nem\xc4\x8dije._NEWLINE_Uporaba besede Zyklon (nem\xc5\xa1ko za ciklon) med Judi \xc5\xa1e vedno zbuja burne odzive. Leta 2002 sta se podjetji Bosch Siemens Hausger\xc3\xa4te (za proizvodnjo gospodinjske opreme) in Umbro morali odre\xc4\x8di poskusom, da bi za svoje izdelke uporabili to ime._NEWLINE_Zyklon A z aktivnim sredstvom metilnim cianohidratom so prav tako uporabljali kot pesticid. Njegovo proizvodnjo je prepovedala versajska mirovna pogodba, saj ga je mo\xc4\x8d uporabiti pri izdelavi strupenih plinov.'